ΓΡΑΠΤΗ ΕΡΩΤΗΣΗ E-3520/00

υποβολή: Rosa Migulez Ramos (PSE) προς την Επιτροπή

(13 Νοεμβρίου 2000)

Θέμα: Διαπραγματεύσεις για αλιευτικές συμφωνίες με το Πράσινο Ακρωτήριο, τη Βραζιλία, τη Σενεγάλη και τα Νησιά Κιριμπάτι

Είναι επιεικώς ανεπαρκείς οι ενέργειες της Επιτροπής όσον αφορά τις διαπραγματεύσεις για τη σύναψη ή την ανανέωση αλιευτικών συμφωνιών με τρίτες χώρες. Στην ακινητοποίηση του στόλου που αλίευε στη θαλάσσια περιοχή του Μαρόκου, έρχεται να προστεθεί η λήξη της ισχύος της συμφωνίας με τα Νησιά του Πράσινου Ακρωτηρίου, η οποία έχει ως συνέπεια την ακινητοποίηση 38 κοινοτικών σκαφών. Ο αλιευτικός τομέας κατηγρεί την Επιτροπή ότι αφήνει να εκπνεύσουν οι αλιευτικές συμφωνίες με τις χώρες της Αφρικής.

Σε ποιές ενέργειες έχει προβεί η Επιτροπή για την ανανέωση της συμφωνίας με τα Νησιά του Πράσινου Ακρωτηρίου;

Ποιές πληροφορίες θα μπορούσε να προσφέρει η Επιτροπή όσον αφορά τις επαφές με τις αρχές της Σενεγάλης για την ανανέωση της ισχύουσας συμφωνίας, η οποία λήγει τον Μάϊο του 2001;

Σε ποιές ενέργειες προβαίνει η Επιτροπή για τη σύναψη μιας συμφωνίας μεταξύ της Ευρωπαϊκής Κοινότητας και της Βραζιλίας; Ποιά είδη θα μπορούν να αλιευθούν και σε ποιές περιοχές αλιείας;

Ποιές πληροφορίες θα μπορούσε να προσφέρει η Επιτροπή όσον αφορά τις επαφές της με τις αρχές των Νησιών Κιριμπάτι για τη σύναψη μιας αλιευτικής συμφωνίας;

Απάντηση του κ. Fischler εξ ονόματος της Επιτροπής

(11 Δεκεμβρίου 2000)

Η Επιτροπή ευχαριστεί το Αξιότιμο Μέλος του Κοινοβουλίου για το ενδιαφέρον του όσον αφορά την ανανέωση των πρωτοκόλλων που αφορούν τις αλιευτικές συμφωνίες με το Πράσινο Ακρωτήριο και τη Σενεγάλη καθώς και τις δυνατότητες σύναψης συμφωνιών με τη Βραζιλία και τη Δημοκρατία του Κιριμπάτι.

Σχετικά με το θέμα αυτό, η Επιτροπή έχει την τιμή να πληροφορήσει το Αξιότιμο Μέλος του Κοινοβουλίου ότι όσον αφορά το Πράσινο Ακρωτήριο, έχοντας επίγνωση της σημασίας που έχει η ανανέωση του πρωτοκόλλου πριν τη λήξη του, η Επιτροπή, κατόπιν μιας σειράς προκαταρκτικών επαφών, συμμετείχε στους τρεις γύρους διαπραγματεύσεων, που διεξήχθησαν διαδοχικά στις Βρυξέλλες, στις 19 και 20 Ιουλίου 2000, στην Praia από τις 23 έως τις 25 Αυγούστου 2000, και στις Βρυξέλλες στις 6 και 7 Νοεμβρίου 2000.

Παρά τη σημαντική πρόοδο κατά τη διάρκεια των τριών γύρων διαπραγματεύσεων, ιδίως όσον αφορά τις δυνατότητες αλιείας και οικονομικής αντιστάθμισης, η συμφωνία δεν συνήφθη. Η Επιτροπή, σε πλήρη συμφωνία με τα ενδιαφερόμενα κράτη μέλη (ιδίως την Ισπανία), δεν ήταν σε θέση να δεχθεί την απαίτηση του Πράσινου Ακρωτηρίου να συμπεριληφθεί στο πρωτόκολλο ηποχρέωση για τα παραγαδιάρικα σκάφη επιφανείας να εκφορτώνουν τα αλιεύματά τους στον λιμένα Mindelo. Η Επιτροπή καταβάλλει κάθε δυνατή προσπάθεια προκειμένου να συναφθεί η συμφωνία αυτή το ταχύτερο δυνατό. Ωστόσο, το Πράσινο Ακρωτήριο δεν είναι ακόμη σε θέση να καθορίσει νέα ημερομηνία διαπραγματεύσεων.

Όσον αφορά τη Σενεγάλη, η Επιτροπή, σε επαφή με τα κράτη μέλη, ξεκίνησε την προετοιμασία του πρώτου γύρου διαπραγματεύσεων για την ανανέωση του ισχύοντος πρωτοκόλλου, το οποίο λήγει στις 30 Απριλίου 2001. Οι διαπραγματεύσεις αναμένεται ότι θα αρχίσουν στις αρχές του 2001. Ο αρμόδιος για την αλιεία, στη συνάντηση που είχε στις 19 Οκτωβρίου 2000 με τον Υπουργό Αλιείας της Σενεγάλης, εξέφρασε εκ νέου το ενδιαφέρον της Κοινότητας να διατηρήσει τις καλές σχέσεις που έχει με τη Σενεγάλη στον τομέα αυτόν.

Όσον αφορά την Βραζιλία, η Επιτροπή ανέλαβε την δέσμευση να εξετάσει τις δυνατότητες ανάπτυξης της διμερούς συνεργασίας στον τομέα της αλιείας, συμπεριλαμβανομένου του θέματος της πρόσβασης των αλιευτικών σκαφών της Κοινότητας στα ύδατα της Βραζιλίας. Η Επιτροπή ζήτησε από τις αρχές της Βραζιλίας τη διεξαγωγή διερευνητικών συζητήσεων σχετικά με το θέμα αυτό, στις Βρυξέλλες, πριν από το τέλος του έτους.

Όσον αφορά το ενδεχόμενο σύναψης διμερούς συμφωνίας για το τόνο με τη Δημοκρατία του Κιριμπάτι, η Επιτροπή εξετάζει επί του παρόντος τα στοιχεία του φακέλου αυτού και αναλύει τις επιπτώσεις που θα έχει για το σύνολο της περιοχής του κεντρικού και δυτικού Ειρηνικού.